《游风洞登高望仙鹤明月诸峰》
清代·袁枚

泱泱天大风，谁知生此洞。
古剑劈山开，千年不合缝。
我身伛偻入，风迎更风送。
折腰非为米，缩脰岂畏冻。
偶作謦欬声，一时答者众。
䃂散非扣钟，弇郁类裂瓮。
奥草挂绵络，阴冰凝螮蝀。
游毕再登高，出洞如出梦。
一筇偃又竖，两目阑复纵。
远山亦献媚，横陈怪石供。
仙鹤不可招，明月犹堪弄。
底事急归来，云湿衣裳重。

作者简介：袁枚（1716－1797）清代诗人、散文家。字子才，号简斋，晚年自号仓山居士、随园主人、随园老人。汉族，钱塘（今浙江杭州）人。乾隆四年进士，历任溧水、江宁等县知县，有政绩，四十岁即告归。在江宁小仓山下筑筑随园，吟咏其中。广收诗弟子，女弟子尤众。袁枚是乾嘉时期代表诗人之一，与赵翼、蒋士铨合称“乾隆三大家”。